text: Skodborg: Den dræbte var aktiv i bylivet
  04 januar 2011 kl. 19.36
  Borgerne i Skodborg og omegn er rystede over drabet på den 42-årige entrepenør i byen.
  Manden var aktiv i både foreningslivet i byen og engageret i det politiske liv.
  Således sad han i bestyrelsen for den lokale Venstre-afdeling. Her vil han især blive savnet:
  - Jeg kendte ham som en aktiv erhvervsmand i byen. Han var engageret i alt, hvad han foretog sig, og så var han vellidt af alle, siger formanden for den lokale Venstre-gruppe, Nanna Hørlück.
  
  Fundet af forældrene
  Manden boede alene på gården, hvorfra han drev sin godstransportvirksomhed. Manden havde hverken kone eller børn.
  Tirsdag eftermiddag blev han fundet død af sine forældre på sin gård ved Skodborg. 
  De alarmerede straks politiet, der senere kunne fastslå, at manden er død som følge af vold med et stump våben.
  Politiet har endnu ingen spor i sagen.
  